 **REPUBLIKA E SHQIPËRISË**

**KËSHILLI I MINISTRAVE**

**PROJEKTVENDIM**

 **Nr.\_\_\_\_\_\_, datë \_\_\_\_. \_\_\_\_. 2024**

**PËR**

**PËRCAKTIMIN E KRITEREVE, DOKUMENTACIONIT DHE PROCEDURAVE PËR MBLEDHJEN E TË DHËNAVE PËR IDENTIFIKIMIN E PERSONAVE QË U PËRKASIN PAKICAVE KOMBËTARE**

 Në mbështetje të nenit 100, të Kushtetutës së Republikës së Shqipërisë dhe të pikës 2, të nenit 7, të ligjit nr. 96/2017 “Për mbrojtjen e pakicave kombëtare në Republikën e Shqipërisë”, me propozimin e ministrit të Brendshëm, Këshilli i Ministrave,

**V E N D O S I:**

1. Mbledhja e të dhënave për identifikimin e personave që i përkasin pakicave kombëtare kryhet në përputhje me të drejtën e tyre për vetëidentifikim të lirë.

2. Personi që pretendon se i përket një pakice kombëtare dhe kërkon të identifikohet si i tillë, paraqet formularin e vetëidentifikimit, sipas Aneksit 1, bashkëlidhur këtij vendimi, pranë të njëjtit komision të ngritur pranë ministrisë përgjegjëse për punët e brendshme për shqyrtimin e kërkesave për njohjen e një pakice kombëtare (në vijim referuar “Komisioni”).

3. Ky Komision mblidhet të paktën 2 (dy) herë në vit dhe sa herë vlerësohet e nevojshme me kërkesë të 1/4 së anëtarëve të tij.

4. Komisioni pranon vetëidentifikimin dhe pasqyron të dhënat në listën përkatëse për pakicat kombëtare, brenda 30 ditëve nga depozitimi i formularit të vetëidentifikimit.

5. Në raste përjashtimore, me shumicë të anëtarëve të Komisionit, mund të kërkohet verifikim i mëtejshëm i vetëidentifikimit në rastet e mëposhtme:

1. kërkesë nga njësia e vetëqeverisjes vendore e shoqëruar me arsyetim që justifikon nevojën për verifikim të mëtejshëm, kur njësisë së vetëqeverisjes vendore i paraqitet kërkesë nga personat që pretendojnë që i përkasin pakicës kombëtare sipas parashikimeve të neneve 11, 12, 13, 14 dhe 15 të ligjit nr. 96/2017 “Për mbrojtjen e pakicave kombëtare në Republikën e Shqipërisë”;
2. paraqitje të një numri të shtuar dhe të pazakontë vetëidentifikimesh brenda një periudhe të shkurtër kohore;
3. kur personi i vetëidentifikuar ka vendqëndrim në një njësi të vetëqeverisjes vendore, e cila nuk shfaq karakteristika dalluese kulturore, etnike, gjuhësore, fetare ose tradicionale;

ç) kur ka ndryshime të mëparshme të gjeneraliteteve të personit të vetëidentifikuar.

6. Komisioni, në rastin kur nis një procedurë verifikimi, kërkon informacion nga Drejtoria e Përgjithshme e Gjendjes Civile për qëllimin e vërtetësisë së të dhënave të paraqitura.

7. Drejtoria e Përgjithshme e Gjendjes Civile, i dërgon kërkesën për verifikim zyrës përkatëse të arkivës së gjendjes civile të degës përkatëse të qarkut, duke u bazuar në të dhënat e vetëidentifikimit të personit.

8. Zyra e arkivës së gjendjes civile kryen verifikimet si më poshtë:

1. nëse personi rezulton i regjistruar në regjistrin përkatës të gjendjes civile, të administruar nga zyra e arkivës së gjendjes civile, ku janë evidentuar të dhëna lidhur me përkatësinë etnike të ndryshme nga ajo shqiptare;
2. nëse personi ka lindur nga të paktën një prind me përkatësi etnike jo shqiptare dhe në aktin e lindjes së tij rezulton e evidentuar një përkatësi etnike tjetër;
3. nëse në aktin e lindjes së personit, përpara vitit 2011, ka qenë përcaktuar një përkatësi etnike e ndryshme nga ajo shqiptare;

ç) nëse në dokumentet e arkivuara të gjendjes civile për periudhat e regjistrimeve të popullsisë,

për shtetasit që i përkasin një pakice etnike të ndryshme nga ajo shqiptare, ose për paralindësit e tyre, janë evidentuar të dhëna që lidhen me përkatësinë etnike të ndryshme nga ajo shqiptare;

1. të dhëna plotësuese që i referohen përkatësisë tjetër etnike, për elementë të gjendjes civile që gjithashtu mund të rezultojnë në aktet e martesës dhe të vdekjes të administruara prej saj.

9. Zyra e arkivës së gjendjes civile i paraqet Komisionit informacionin e mbledhur, lidhur me elementin e përkatësisë etnike.

10. Komisioni në rast të mosprovimit të vetëidentifikimit sipas pikës 7 dhe 8, të këtij vendimi, i drejtohet Drejtorisë së Përgjithshme së Arkivave dhe institucioneve të tjera nëse kanë dokumente zyrtare që mbështesin përkatësinë e shtetasit.

11. Procedura e mbledhjes së të dhënave kryhet në përputhje, me pikën 2, të nenit 6, të ligjit nr. 96/2017 “Për mbrojtjen e pakicave kombëtare në Republikën e Shqipërisë” dhe me legjislacionin për mbrojtjen e të dhënave personale.

12. Zyrat e arkivës së gjendjes civile në degët e qarkut, lëshojnë të dhëna që i referohen regjistrimit të shtetasve, sipas regjistrave themeltarë për periudhat e regjistrimit kur janë kryer. Përpunimi i këtij informacioni kryhet në bazë të konsultimit të të dhënave në regjistrat themeltarë, ku konfirmohen të dhënat e shtetasve me përkatësi etnike, të ndryshme nga ajo shqiptare.

13. Komisioni pasi shqyrton informacionin e marrë nga institucionet e lartpërmendura merr vendim për konfirmimin ose jo të vetëidentifikimit, brenda 90 ditëve nga data e inicimit të kryerjes së verifikimit, sipas përcaktimeve të pikës 4 të këtij vendimi.

14. Vendimi i Komisonit i njoftohet menjëherë personit për të cilin është kryer procesi i verifikimit.

15. Në rast të moskonfirmimit nga Komisioni, sipas përcaktimeve të pikës 13 të këtij vendimi, personi ka të drejtë të paraqesë ankim pranë gjykatës kompetente për zgjidhjen e mosmarrëveshjeve administrative, sipas parashikimeve të ligjit 49/2012 “Për organizmin dhe funksionimin e gjykatave administrative dhe gjykimin e mosmarrëveshjeve administrative”, i ndryshuar.

16. Për zbatimin e këtij vendimi ngarkohen ministria përgjegjëse për çështjet e brendshme, Komisioni, Drejtoria e Përgjithshme e Gjendjes Civile, prefektët e qarqeve, zyrat e arkivës së gjendjes civile në degën e qarkut dhe institucionet e tjera shtetërore që administrojnë dokumente, të dhëna zyrtare në lidhje me përkatësinë e shtetasve shqiptarë në një pakicë kombëtare.

Ky vendim hyn në fuqi pas botimit në Fletoren Zyrtare.

**KRYEMINISTRI**

**EDI RAMA**